Na n‑jaʼan Jesús tnuʼu yaʼa,
te n‑kee‑ia xiʼin se dakuaʼa‑ia.
N‑ka yaʼa‑ia xiʼin‑s deʼva nani Cedrón.
Ijan n‑ka kɨu‑ia xiʼin‑s ɨɨn jardín.
Judas,
se diko Jesús,
xini mee‑s jardín jan,
chi kueʼe vuelta n‑xo nataka Jesús xiʼin se dakuaʼa‑ia ijan.
Xijan kuu xa ijan n‑xee Judas.
Ndeka‑s soldado romano,
xiʼin policía n‑ka tundaʼa se fariseu xiʼin dutu ka taxnuni.
Xneʼe‑s candil xiʼin iti kava,
xneʼe‑s machiti‑s xiʼin vara.
Xá naʼa Jesús ntdaa xa yaʼa‑ia.
N‑kee‑ia nuu tuu‑ia,
xa nanitnaʼa‑ia xiʼin se ijan.
N‑xijan tnuʼu‑ia‑s:
—¿Jundu ka nanduku‑n?
N‑ka jaʼan‑s:
—Jesús,
se ñuu Nazaret.
N‑jaʼan‑ia:
—Mee‑r kuu‑s.
Te Judas,
se diko Jesús,
ijan tnaʼa‑s nuu soldado.
Na n‑jaʼan Jesús:
“Mee‑r kuu‑s”,
te se ijan,
n‑ka xika yata‑s te n‑ka ndua‑s nuu ñuʼu.
Te n‑xijan tnuʼu Jesús ɨnka vuelta:
—¿Jundu ka nanduku‑n?
N‑ka jaʼan‑s:
—Jesús,
se ñuu Nazaret.
N‑jaʼan‑ia:
—Xá n‑jaʼan‑r xa mee‑r kuu‑s.
Nux mee‑r ka nanduku ñaʼa‑n,
juejoon koio xa na jɨʼɨn se yaʼa,
se ka kunduu xiʼin‑r.
Tnuʼu yaʼa n‑jaʼan Jesús xa jɨn tnaʼa tnuʼu n‑jaʼan‑ia nuu Taa‑ia:
“Ni ɨɨn se n‑taa‑n ña n‑dakuita‑da.”
Te Simón Spedru neʼe ɨɨn machiti.
N‑tava‑s machiti‑s,
te n‑xaʼnde‑s doʼo kuaʼa se xinokuechi nuu dutu taxnuni ka.
Te se xinokuechi jan nani Malco.
Te n‑jaʼan Jesús nuu Spedru:
—Dandee machiti‑n nuu cubierta‑i.
Io xa kueʼe vida yaʼa‑r.
Kuu ná kuu xa n‑taxi Taa‑r ɨɨn taxa xa ñuʼu ndute ua,
te io xa koʼo‑r ntdaa.
Xijan kuu xa soldado romano,
xiʼin se taxnuni nuu‑s,
xiʼin policía n‑ka tundaʼa se taxnuni nuu ñayiu Israel,
ntdaa mee‑s,
n‑ka tnɨɨ presu‑s Jesús,
te n‑ka duku‑s‑ia.
Te xndeka‑s‑ia juaʼan kiʼna nuu nuu Anás.
Anás kuu tadido Caifás.
Kuia ijan n‑kuu‑s dutu taxnuni ka nuu ntdaa dutu ñayiu Israel.
Te Caifás kuu se n‑jaʼan nuu se Israel,
xa vaʼa ka xa kuú ɨɨn seyɨɨ xaxeʼe ñayiu Israel,
dada xa kuú ntdaa ñayiu Israel.